Anno Domini millesimo quingentesimo primo, in generali Capitulo tempore Rogationum apud Cistercium, statuta et diffinita sunt quae sequuntur. ORATIONES 1.  Pro sanctissimo … etc. *ut in anno praeced.* 2.  Praeterea pro serenissimo … etc. 3.  Insuper pro burgensibus … etc. 4.  Ceterum pro pace … etc. 5.  Demum pro felicis … etc. [DIFFINITIONES] GENERALES 6.  Cum Ordo noster … necnon in summa 10 315 libr. 12 solid. 4 denar. turon. absque errore commisso in computationibus anni immediate praecedentis, et etiam absque expensa Iubilaei pro toto Ordine, dominus Cistercii fideliter computabit et computat mixtim cum contributionibus quidquid recepit ex nationibus distantibus, quia de tota Gallia nihil recepit de dicto subsidio et remotiores regiones duci non possunt ad formam computationum Galliae, distinguendo subsidium a contributionibus, et tamen de expensa per eum facta pro dicto Iubilaeo nihil adhuc Ordini computavit, et venit computanda anno praesenti pro resta contributionum Capituli generalis anni immediate praecedentis et praecedentium de et pro tempore praeterito, et oporteat Ordinem ipsum varia et gravissima onera quotidie ultra consuetudinem occasione diversarum infractionum privilegiorum Ordinis et vexationum plurium insolitarum succrescentia necessaria supportare, quae absque multiplicibus et solito gravioribus expensis solvi, tractari et supportari non possunt, praesens generale Capitulum, apostolica sequendo praecepta, quibus sub gravissimis censuris praecipitur Capitulo generali et Diffinitoribus, ut post debitam informationem dictas contributiones de novo taxarent, limitarent, astallarent et imponerent cuilibet monasterio, iuxta cuiuslibet monasterii facultatem seu substantiam, quottam suam assignando ; ita ut ex eis expensae Capituli generalis ante omnia, deinde aliae communes expensae praedictae, et dicta Ordinis agenda, tam in Curia romana, in collegiis et aliis quibuslibet locis pertractari ac dirigi, dictique Ordinis privilegia et libertates commode tueri et defendi valeant, dictum generale Capitulum eo devotius et promptius adimplere et ad effectum deducere cupiens, per aliam diffinitionem et ordinationem specialem super huiusmodi contributionum distributione et astallatione anno Domini 1489 laboravit, quo cognovit astallationem, declarationem et taxationem huiusmodi in maximam totius Ordinis cedere utilitatem, antiquum sanctorum patrum super hoc ritum et formam prosequens, summas in dictis astallatione, taxatione et distributione contributionum expressas cuilibet monasterio in particulari tam apostolica quam totius Ordinis auctoritate imposuit, taxavit et astallavit, prout expressius continetur in registro per generale Capitulum super hoc cum deliberatione, ut praemittitur, facto et concluso, annis ex tunc sequentibus taxationem seu astallationem huiusmodi laudavit, approbavit et confirmavit, ac praesenti diffinitione, si et in quantum opus est, laudat, approbat et confirmat. Universis et singulis abbatibus, commendatariis, prioribus, cellerariis, bursariis, receptoribus, procuratoribus et officiariis monasteriorum sub poenis in litteris apostolicis, et in dicta diffinitione anno 89° edita quae incipit : Cum sicut in singulis, etc. *cum clausulis consuetis.* 7.  Diffinitionem alio superiori Capitulo editam super translatione Capituli generalis de septembri ad tempus Rogationum, praesens generale Capitulum confirmat, ratificat et approbat, etc. 8.  Diffinitionem anno superiori de auditoribus computorum Ordinis per generale Capitulum factam, praesens generale Capitulum confirmat, ratificat et approbat, continuando auctoritatem ipsorum auditorum datam, de quibus praesens generale Capitulum contentatur. 9.  Ordinis nostri dismembrationem et divisionem, maxime in transmontanis partibus, propter a Sancta Sede apostolica varias impetrationes, in Ordinis evidentissimum et enorme praeiudicium flebiliter deplangens praesens generale Capitulum diffinit et ordinat, quod ad regiam maiestatem christianissimi domini nostri regis, et aliis illustrissimis regibus, ducibus et magnatibus fiant supplicationes et requestae cum humilitate postulando, quatinus intuitu spiritualium bonorum, quae in Ordine universo fiunt, quorum sunt participes, sanctissimo domino nostro Summo Pontifici in favorem Ordinis scribant, maxime pro exemptorum ad Ordinem reductione, reunione et incorporatione, et pro privilegiis et indultis Ordini nostro a Summis Pontificibus concessis manutenentia et tuitione. 10.  Capitulum generale volens animo pervigili et ardenti cura et sollicitudine intendere defensioni libertatum et privilegiorum Ordinis universi propter continua et evidentia pericula quotidie, proh dolor ! universo Ordini emergentia in maximum Ordinis detrimentum, ordinavit, determinavit et diffinivit in diversis mundi climatibus, et signanter in Parlamentis Parisiis, Tolosae, Burdegalensis, et alibi ubi necesse fuerit, regnis, ducatibus, et ceteris christianae fidei partibus, creare, facere, constituere et passare, nomine dicti Ordinis, certas et validas procurationes coram quibuscumque regibus, ducibus, comitibus, baronibus, militibus, nobilibus et aliis quibuscumque pro iudicio sedentibus pro firmissima tuitione et defensione Ordinis universi, in plenaria Ordinis et Capituli generalis potestate. 11.  Quia huic praesenti generali Capitulo Ordinis rebus praematuris deliberationibus cogitatis, post earum omnium diuturnam et longam discussionem, tandem patribus Diffinitoribus visum est omnino expedire quod Ordinis commissarii generales in diversis mundi partibus deputandi sunt, tam in Francia, Burgundia, Britannia, Picardia, Normannia, Anglia, Scotia, Alemannia, Flandria, Italia, et aliis diversorum climatum regionibus, praesens generale Capitulum ut nunc declarat et diffinit, quod per Rmum D. N. eligendos, quando opus eidem Rmo videbitur expedire, ordinet et committat, in plenaria Ordinis et Capituli generalis potestate. [DIFFINITIONES] SPECIALES 12.  Generale Capitulum Ordinis negotia feliciter tractari paternis affectibus desiderans et mentis intuitum ad romanam Curiam dirigens, unde Ordini plura emanaverunt et derivantur incommoda, nisi de opportuno remedio provideatur, procuratori generali Ordinis in dicta Curia romana existenti districte mandat et praecipit, quatinus diligenter et fideliter per se vel per deputatum recipiat et colligat contributiones partium Italicarum et transalpinarum, et annis singulis ad generale Capitulum deferat vel deferri faciat, ut inde iuxta dicti Capituli deliberationem stipendiis Rmi D. protectoris nostri pro privilegiorum et libertatum nostrarum tutela et defensione, similiter eidem procuratori et aliis Ordinis pensionariis satisfiat et subveniatur. 13.  Generalis Capituli providentia et sollicitudo animo gratissimo suscepit praesentias et relationes venerabilium patrum et abbatum de Rivosicco et de Sancto Petro in Gomello, plurimumque integritatem amicorum suorum laudavit et laudat. Qui etsi pro bono Ordinis nostri peterent et suaderent, quod daretur patribus inclytissimorum regnorum Hispaniae facultas et potestas congregandi se singulis annis in uno vel pluribus monasterio vel monasteriis Ordinis, celebrandique capitula provincialia, tam ad reformationem monasteriorum utriusque sexus, quam ad conservationem privilegiorum Ordinis, et ad alia quae videntur opportuna pro felici regimine monasteriorum et personarum, reductionemque eorum et earum ad pristinam formam et puritatem religionis, et ad alia quae viderint expedire statui Ordinis, in communi et in particulari, absque laesura statutorum et uniformitatis antiquae Ordinis. Nihilominus quia se praeparantes ad sui praesentis Capituli non potuerunt habere opportunitatem congregandi alios patres numero sufficienti ad praemissa, et ex parte aliorum abbatum nullum exhibuerunt in scriptis documentum, exceptis quibusdam litteris clausis abbatum de Populeto, de Petra, de Sanctis Crucibus, et quorumdam aliorum, in quibus fit mentio de multis statum Ordinis salubriter concernentibus, et similiter de petitione huiusmodi capitulorum provincialium ; sed dicti patres solum proprio et non reliquorum nomine in eisdem litteris loqui videntur. Super quibus generale Capitulum diutius cogitavit, et tandem deliberavit et conclusit petitiones huiusmodi iudicare laudabiles, desideriumque sanctum et intentionem rectam ; tamen pro sereniori quietatione patrum et amicarum personarum Ordinis in partibus illis conclusit et diffinitione praesenti concludit, dando eisdem abbatibus de Rivosicco et de Sancto Petro in Gomello, et eorum cuilibet, potestatem, facultatem et mandatum speciale eisdem duobus abbatibus congregandi patres Ordinis in uno, in duobus, in tribus, in quatuor, in quinque aut in sex locis, prout eis expediens videbitur, communicandique et declarandi eis amicitiam et cordialitatem Capituli generalis et personarum Ordinis ad ipsos, deinde requirendi voluntatem et sententiam ipsorum super dictis capitulis provincialibus, conditionemque et dependentiam infra proximum generale Capitulum, quorum declarationem seu conclusionem ipsi duo patres vel apportabunt vel mittent ad proximum generale Capitulum pro habenda finali et pacifica conclusione ; declaratque ipsum Capitulum prosecutiones istas fieri debere expensis communibus Ordinis, praecipiendo universis et singulis abbatibus, prioribus et ceteris personis regularibus monasteriorum eorumdem regnorum, quatinus humiliter et devote dictis commissariis Ordinis pareant et obediant in praemissis et ea tangentibus ; nec omittant in conscientiis eorum nominare generali Capitulo abbates illorum regnorum quos iudicaverint esse magis idoneos ad deinceps habendum commissiones Ordinis in partibus illis, necnon ad praesidendum in futuris regularibus congregationibus, et aliis opus Dei concernentibus, ut in domo Dei unanimi consensu omnia fiant. Datum, etc. 14.  Huic praesenti generali Capitulo ex parte abbatis de Claromonte, Cenomanensis dioecesis, extitit supplicatum, quatinus eidem monasterium suum in manibus Summi Pontificis vel Ordinarii licentia resignandi impertiri dignaretur ; eius devotae petitioni tamquam rationabili et iustae, praesens generale Capitulum, iusta petentibus nusquam negare solitum, eidem benigne resignandi et cedendi donat et concedit licentiam et potestatem, in plenaria, etc. 15.  Item, abbati Sconaviensi ad eius humilem supplicationem datur similiter licentia suum monasterium in manibus alicuius patrum Ordinis resignandi in favorem tamen personae in Ordine professae. 16.  Inter abbatem de Pinu et eius pensionarium suborta quadam querela super solutione decimae novissime per S. D. N. Summum Pontificem impositae, pensionario ipso renuente solvere, se tandem ambo super huiusmodi negotio huic praesenti Capitulo arbitrio submiserunt, praesens generale Capitulum Ordinis supposita et personas in unitate, pace et concordia, cuilibet iustitiam ministrando, nutrire desiderans, re circumspecte agitata, diffinit et declarat quod pensionarius ipse iuvare tenebitur abbatem pro solutione dictae decimae in decem libris turonensibus, maxime attenta ipsius monasterii propter processuum diuturnam fatigationem paupertate. 17.  Praesenti celebri generali Capitulo piae devotionis affectu ex parte sororum et abbatissae et conventus monasterii monialium de Argensoliis extitit supplicatum, quatinus eisdem licentiam celebrandi festum sanctae Barbarae, cuius venerandas habent reliquias, cum XII lectionibus et missa, ac etiam singulis diebus post Laudes et Vesperas commemorationem faciendi, impertiri dignaretur ; earum petitioni devotae praesens generale Capitulum salubriter annuit, et quod huiusmodi festum, ut praemittitur, celebrare possint et valeant. 18.  Item, ex parte abbatis et conventus Sancti Andreae in Goffer extitit supplicatum, quatinus ob honorem et reverentiam beatissimi apostoli sancti Andreae, cuius venerandas habent reliquias et in dies ibidem corruscat miraculis, licentiam de cetero festum translationis eiusdem apostoli, cum XII lectionibus et missa, similiter celebrandi impertiri dignaretur, quod, ut praemittitur, permisit praesens generale Capitulum. 19.  Item, abbati et conventui de Populeto ad eorum humilem supplicationem permittitur quod festum sancti Georgii cum XII lectionibus et missa, sicut in natali unius martyris non pontificis in Ordine solitum est, celebrare possint et valeant. 20.  Conventui de Populeto ad eorum humilem supplicationem dat licentiam, quod quotiescumque monasterium ipsorum vacare contigerit, ad novam electionem patre abbate, cum sit saecularis, non vocato et inconsulto, procedere possint et valeant, sed pro eorum praesidente Ordinis commissarium, si quomodo potest haberi, vel propinquiorem abbatem super hoc requirendum, recipiant. 21.  Generale Capitulum totis praecordiorum affectibus querularum inter Rmum D. N. Cisterciensem et dominum Claraevallensem existentium finem anhelans et desiderans pacificationem consentit, approbat, et gratum habet, quod ad dictatum scientificorum virorum fiat aliquis communis actus, qui paci et concordiae conducere seu proficere possit et valeat, in plenaria, etc. 22.  Ex parte abbatis et conventus monasterii de Barberio huic praesenti generali Capitulo extitit expositum, quod praedictum monasterium, tam in manutenentia scolarium in Universitate Cadomensi, quam aedificiorum reparatione et nova eorum constructione, processuum gravamine, et alias diversas graves et excessivas sustinuit expensas, humiliter requirendo a missione scolarium ad Ordinis collegia usque ad immediate sequens quinquennium excusari, praemissis diligenter excussis et examinatis, ne ipsum monasterium nimis gravari videatur et importabilia sustineat incommoda, praesens generale Capitulum eum excusat et exonerat super missione scolarium ad quaecumque Ordinis collegia, usque ad quinquennium. 23.  Item, propter processuum gravamina et pensionarios, quos sustinet monasterium de Sancto Andrea in Gofern [Goferno], excusatur etiam ab huiusmodi scolarium missione, usque ad immediate sequens biennium. 24.  Pro parte devotarum in Christo filiarum priorissae et conventus de Villaribus Caniveti huic praesenti generali Capitulo extitit expositum, quod retroactis temporibus, per antiquas et diversas priorissas pluribus et diversis personis etiam minus dignis plures fuerint dati vicariatus ad beneficia saecularia collationem earum obtinenda, humiliter requirendo, quatinus sic concessi vicariatus in Ordinis potestate revocarentur, dandi personis amicis Ordinis et ipsi monasterio ; quocirca abbati de Sancto Andrea praesens generale Capitulum committendo mandat et praecipit, quatinus omnes sic concessos vicariatus annullet et revocet, in plenaria, etc. 25.  Attentis pieque per generale Capitulum consideratis gravaminibus, damnis et oppressionibus quae monasteria de Fusniaco, de Signiaco, de Boheriis et de Valle regis, in regni Franciae extremitatibus situata vexant occasione guerrarum, dictorum monasteriorum abbatibus concedit ut scolarem unum et non plures in collegio Sancti Bernardi Parisiis, cum provisionibus debitis usque ad immediate sequens triennium, ipsi pariter teneant, non obstantibus Ordinis diffinitionibus in contrarium editis. 26.  Generale Capitulum sufficienter informatum de his quae fuerunt per Rmum D. N. Cisterciensem et per suos commissarios circa monasterium monialium de Hays, ac etiam de abusibus ibidem perpetratis per abbates de Stamedio, asserentes ipsum monasterium monialium subiectum esse eidem monasterio de Stamedio, laudat, acceptat, confirmat ea quae, ut praemittitur, acta fuerunt in dicto monasterio de Hays per praefatum Rmum D. et per commissarios suos, committendo regimen et administrationem dicti monasterii abbati de Vallecrescenti, ad hoc per praefatum R. D. deputato, usque ad aliam eiusdem R. D. vel Capituli generalis dispositionem, ac inhibendo districtius sub excommunicationis latae sententiae poena et aliis censuris ecclesiasticis abbati de Stamedio ne deinceps, per se vel per alium, directe vel indirecte, quomodolibet se occupet circa quamcumque visitationem aut administrationem, cuiuscumque generis fuerit in dicto monasterio de Hays, usque ad aliam D. Cisterciensis vel Capituli generalis dispositionem ; suspendit enim ipsum generale Capitulum usque tunc omnem iurisdictionem, quam abbas de Stamedio in eodem monasterio monialium praetendere potest, propter causas praedictas, absque tamen praeiudicio futuri temporis, cassatque et revocat omnia quae fuerunt facta in ipso monasterio monialium per dictos de Stamedio, aut deputatos seu commissos eorum, maxime a tempore quo praefatus dominus Cistercii manum apposuit, praecipiendo etiam abbatissae et monialibus eiusdem monasterii ne quomodolibet ipsi de Stamedio obediant usque ad aliam praefati R. D. Cistercii vel Capituli generalis dispositionem, committendo executionem praesentium universis personis Ordinis in sacro sacerdotali ordine constitutis necnon presbyteris omnibus et notis ecclesiasticis. 27.  Ad praesentis generalis Capituli pervenit audientiam querela quaedam inter dominum abbatem de Altacumba, iuris canonici doctorem, et religiosos sui monasterii de Altacumba, asserentibus ipsis religiosis quamdam ipsi monasterio donationem seu fundationem 200 francorum auri annui et perpetui redditus factam per bonae memoriae illustrissimam dominam Bonam de Borbonio, quondam Sabaudiae comitissam, pro certis missis anniversariis, psalteriis, singulis annis per praefatos monachos dicendis, per eosdem recipi debere et suis usibus applicari, dicto domino abbate oppositum arguente ; praesens generale Capitulum, re ipsa matura deliberatione utrinque discussa, diffinit, ordinat et decretat, quod religiosi ipsi de cetero iuxta religionis praecipuorum votorum emissionem, in communi et sine talibus particularitatibus vivent, et praefata fundatio deinceps per bursarium per ipsum abbatem deputandum recipietur, ipsi domino abbati ordinando, quatinus ipsis in infirmitate existentibus inde vel alias quibuscumque usui religioso necessariis, quod eisdem non remaneat occasio conquerendi, aut necessariis defectum quovismodo patiatur. COMMISSIONES 28.  Benedictus rex gloriae, qui ad divini cultus augmentum et sacri Ordinis nostri monasteriorum felicia incrementa, generosissimae menti nobilis viri Richardi de Merode, et Helenae eius generosae conthorali inspiravit, ut ipsi, fervore devotionis accensi, Ordinis nostri novum monasterium suis sumptibus fundare praetendant ; eorum super hoc devotis supplicationibus praesens generale Capitulum benignissime favens, abbatibus de Alna, de Iardineto et de Sancto Remigio, et duobus eorum committit, quatinus se personaliter transferant ad locum ubi de novo situandum est monasterium, illico diligenter inspecturi, si locus ipse sit aptus, decens et congruus, debitis et requisitis commoditatibus, iuxta Ordinis nostri formam et aliorum monasteriorum antiquam constructionem, munitus et refertus. Et similiter si a dioecesani iurisdictione emancipatus et exemptus, prout sunt cetera Ordinis monasteria. Quibus omnibus praehabitis ipsum monasterium construi procurent et permittant, in plenaria, etc. 29.  Graviter ferens generale Capitulum querulosos rumores qui saepius in diversis locis promulgantur super ruina et desolatione, tam spirituali quam temporali monasterii Fontis Ioannis, adeo ut universa aedificia, etiam ipsa ecclesia in terram ruere et redditus ipsius ac pertinentiae deperditi dicantur, prout evidentius apparet per diversa munimenta in uno sacco sub sigillo Diffinitorum conclusa, committendo mandat et praecipit abbatibus de Barbereyo, s. th. pr., et de Sancto Andrea in Gofer [Goffer], quatinus accepto dicto sacco seu sacculo, in quo praemissa munimenta includuntur sub sigillo Diffinitorum, personaliter se transferant ad dictum monasterium Fontis Ioannis, et visis dictis munimentis seu pliculis [periculis], se super universis diligenter et fideliter informent per personas non suspectas, informationemque suam in scriptis sufficienter reducant et super his provisionem in eis possibilem adhibeant, in plenaria Ordinis potestate, visitando, reformando, corrigendo, praecipiendo et ordinando omnia et singula, quae secundum Deum et nostri Ordinis statuta ad utilitatem dicti monasterii viderint esse visitanda et corrigenda in capite et in membris. Si autem inveniant aliqua in quibus pro tunc opportune providere non valeant, ea ad proximum generale Capitulum remittant, citando citandos cum intimationibus consuetis, in quo dictas suas informationes cum providis consiliis suis aportabunt [apportabunt], ut Deo auxiliante de remediis provideant opportunis. Datum, etc. 30.  Gratissimum habens generale Capitulum commissiones datas et assignatas per Rmum D. N. Cisterciensem abbati de Altacumba, sacr. can. doctori, tam super potestate visitandi, reformandi, etc. quam etiam super levatione seu perceptione contributionum, tenore praesentium dat eidem abbati de Altacumba potestatem et facultatem, per immediatum sequens triennium, recipiendi et admittendi cessiones seu resignationes omnium abbatum et abbatissarum monasteriorum in ducatu Sabaudiae et partibus circumvicinis situatorum, ipsisque monasteriis sic vel alias quomodolibet vacantibus per electionem canonicam, sive iure ad quemlibet Ordinis superiorem devoluto, de aliis abbatibus qualificatis sufficientibus et idoneis, in Ordine nostro professis, provisosque vel provisas, ut praemittitur, instituendi et installandi, institutionesque seu promotiones huiusmodi pro ampliori securitate dictorum monasteriorum confirmandi, necnon abbatibus et abbatissis cedentibus et benemeritis, iuxta monasteriorum qualitatem pensiones gratiosas et rationabiles assignandi, cum universis clausulis ad hoc opportunis. 31.  Dominis abbatibus de Caroliloco, s. th. pr., et de Regalimonte, et cuilibet eorum committit praesens generale Capitulum, quatinus abbates de Ursicampo, de Veterivilla, de Sancto Mauritio et de Landavalle, quamdiu scolares in collegio Sancti Bernardi Parisiis non habebunt, compellant ad solvendum taxas subsequentes scolari de Langoneyo quolibet anno usque ad licentiatus gradum inclusive, abbatem de Ursicampo ad solutionem septem librarum turonen. de Veterivilla septem, de Sancto Mauritio septem, de Landavalle quinque, et ad residuum praefati scolaris de Langoneyo cogatur abbas proprius, in plenaria, etc. 32.  Committitur abbatibus de Bellavalle et de Charitate, quatinus se diligenter informent super certis alienationibus nonnullorum membrorum monasterii de Bitania factis per fratrem Ioannem de Salinis, quondam ipsius monasterii abbatem, in evidens detrimentum eiusdem monasterii, maxime super alienatione perpetua alicuius stagni et molendini, et tractatus desuper confectos si iniustos repererint, virtute privilegiorum nostrorum, cassent et annullent, in plenaria, etc. 33.  Commissiones dudum datas abbatibus de Faesia et de Ardorello praesens generale Capitulum ratificans et approbans ulterius diffiniendo, dat eis auctoritatem, quod ipsi auctoritate Capituli generalis in vacantibus monasteriis in suis commissionibus contentis, iure ad superiorem devoluto, ubi opus esse videbunt, provideant, cuiuscumque filiationis aut generationis, et ad quemcumque superiorem spectent praedicta monasteria, et eorum dispositio. 34.  Praesens generale Capitulum dudum in Ordine confectas diffinitiones inconcussas servari desiderans, committit abbatibus de Igniaco et de Regalimonte, et cuilibet eorum, quatinus abbatem de Gardo compellant et cogant ad solutionem decem librarum turonen. commendatorio [commendatario] de Boquiano, ad quod monasterium quidam religiosus praefati abbatis de Gardo, nomine Ioannes d’Abeville, certis de causis, usque ad Ordinis dispositionem per Capitulum generale transmissus est. 35.  Praesenti generali Capitulo ex parte abbatis de Sancta Cruce extitit expositum, quod certos fundos ad monasterium eius pertinentes, quos pacifice possidere non potest eosdem cum vicinis baronibus, in melius et monasterii utilitatem permutare desiderat super hoc patrum habita deliberatione praematura, committitur abbatibus de Zwetl [Zwettl] et de Novomonte, quod se super huiusmodi fienda permutatione diligenter informent et pro dicti monasterii commodo, in aequitate quod fieri debebit, faciant et procurent, in plenaria, etc. 36.  Abbatibus de Bardonis, de Loco Dei, de Fonte frigido et de Ardorello, et cuilibet eorum committit praesens generale Capitulum, quatinus se diligenter informent super abusibus et excessibus quorumdam religiosorum monasterii de Candelio, maxime eorum qui post decessum piae memoriae abbatis novissime defuncti, in multis dicuntur errasse, et multa bona dicti monasterii violenter diripuisse et consumpsisse, et etiam super regimine cuiusdam fratris Reymondi, qui inter alios asseritur multum deliquisse, et debitis informationibus factis secundum quod in aequitate iustitiae corrigendum et puniendum repererint, corrigant, puniant et emendent, iuxta sacri Ordinis nostri constitutiones et statuta, in plenaria, etc. 37.  Item, abbatibus de Trisayo et de Charone committit praesens generale Capitulum, quatinus se diligenter informent super articulis per promotorem causarum Ordinis datis contra fratrem Radulphum Bardoyum, religiosum de Gratia Dei, qui huic Capitulo personaliter citatus, infirmitate praeventus, per procuratorem legitimum comparuit, et quae super huiusmodi articulis receperint eorum informationibus ad futurum et proximum, ipso citato referant et portent. 38.  Item, abbatibus de Misericordia Dei et de Stella committitur quod se super articulis eisdem proponendis ex parte promotoris causarum contra religiosos de Valentia, videlicet fratrem Ioachim priorem, Ioannem Gentil et Maturinum Carteyn se diligenter informent, et quae super his corrigenda cognoverint, corrigant et emendent, etam si opus sit per corporum suorum incarcerationem, officiorum privationem, et a proprio monasterio emissionem, corrigant et emendent, in plenaria, etc. 39.  Domino abbati de Altacumba, sacr. can. doctori, committit praesens generale Capitulum, quatinus se diligenter informet super controversis et querela monasterii monialium de Brione, et tam in causis appellationis, si quae emanaverint, quam materia principali, eius dependentibus et eam tangentibus, citatis citandis et auditis audiendis, cognoscat et procedat, diffiniat, terminet et exsequatur, revocando quantum ad hoc specialiter potestatem et auctoritatem quorumcumque aliorum iudicum seu Ordinis commissariorum, ipsi soli domino abbati de Altacumba huius negotii decisionem, dispositionem et ordinationem remittendo. 40.  Item, eidem domino abbati de Altacumba cum aequali potestate committitur super monasterio monialium Sanctae Amicae de Hest. 41.  Ex parte abbatis et conventus monasterii de Eberbaco huic praesenti generali Capitulo extitit supplicatum, quatinus eisdem aliqua sui monasterii bona ipsi monasterio minus utilia licentia alienandi ac in melius commutandi concederetur, praesens generale Capitulum abbatibus de Sconavia et de Monte Sancti Disibodi committit, quatinus se diligenter informent super huiusmodi fienda alienatione, et quod in aequitate, si pro eiusdem monasterii utilitate faciendum cognoverint, faciant, in plenaria, etc. 42.  Ex parte fratris Ludovici du Temple pro abbate monasterii de Buxeria Andegavensi se gerentis, ad praesentis generalis Capituli audientiam extitit appellatum a certis gravaminibus eidem factis et inflictis, tam ratione novae electionis religiosorum eiusdem monasterii de novo abbate facta, quam confirmationis eiusdem, quibus ratione iuris per eum ad ipsius monasterii dignitatem abbatis provisi asserit se gravatum, praesens generale Capitulum unicuique iustitiam ministrare desiderans, dominis abbatibus de Prulliaco et de Caroliloco, s. th. pr., committit, quatinus se diligenter informent super huiusmodi gravaminibus, planius in instrumento appellatorio super hoc confecto habitis et contentis, et re agnita dictae appellationis causam finiant et terminent, in plenaria, etc. ELECTIONUM CONFIRMATIONES 43.  Electionem, provisionem, iustitutionem [institutionem], promotionem et installationem de persona fratris Ludovici de Rupe ad monasterium Boniradii, Ordinis nostri, per dominum Pontigniaci, patrem abbatem immediatum eiusdem monasterii, rite… approbat, supplendo, etc. 44.  Provisionem, institutionem et installationem de persona fratris Anthonii Dubout, ad dignitatem abbatialem monasterii de Gratia Dei, Pictaviensis dioecesis, factam per abbatem de Bonavalle Pictaviensi, vicario in hac parte domini Claraevallis, patris abbatis ipsius monasterii de Gratia Dei… confirmat, etc. 45.  Idem generale Capitulum electionem de persona fratris Radulphi Huart ad monasterium de Tironello, Cenomanensis dioecesis, factam per abbatem Sancti Andreae in Goffer… ratificat, supplendo, etc. 46.  Idem Capitulum generale provisionem de persona fratris Henrici Muset ad monasterium Dalbdnen [*Dobranense*] Corwermens [*Sverinensis*] dioecesis, per abbatem de Vermelumegesboen [*Amelunxborn*] patrem abbatem … confirmat, supplendo, etc. 47.  Idem Capitulum provisionem de persona fratris Henrici Nocten, monasterii Boni [*Novi* ?] campi per abbatem de Gilda [*Hilda* ?] vicarium Rmi D. N. factam… confirmat, etc., supplendo, etc. 48.  Idem generale Capitulum electionem de persona fratris Mathiae ad monasterium de Gilda [*Hilda ?*] per abbatem Tuberanensem [*Esromensem*] eiusdem monasterii patrem abbatem… confirmat, etc., supplendo etc. 49.  Idem Capitulum, electionem de persona fratris Symonis Blidmen ad monasterium Hilibuhusen [*Hiddensee*] per abbatem de Novocampo, patrem abbatem eiusdem monasterii… confirmat, etc., supplendo, etc. CONFIRMATIONES TRACTATUUM 50.  Praesens generale Capitulum committit domino abbati de Altacumba, iuris can. doct., ut se diligenter et sollicite informet super tractatu habito et passato inter abbatissam et conventum monialium de Bons ex una, et Petrum Aparin laicum parte ex altera, de quibusdam molendinis dictis du Vernet situatis prope dictum monasterium de Bons, prout plenius constat in litteris, quibus praesens diffinitio annectitur, et si invenerit huiusmodi tractatum utilem monasterio, confirmet, ratificet et approbet, in plenaria, etc. 51.  Item, praesens generale Capitulum committit abbatibus de Fonteneto et de Quinciaco, quatinus super donatione facta per fratrem Petrum Castellani, religiosum monasterii de Rigniaco, ante religionis ingressum, pro fundatione trium missarum qualibet hebdomada in ipso monasterio de Rigniaco, sollicite et diligenter se informent, et quidquid super huiusmodi donatione seu fundatione prout in tractatu, cui praesens diffinitio annectitur expressius habetur faciendum repererint, confirment vel infirment, in plenaria, etc. 52.  Item, abbati de Maceriis committitur quatinus super tractatu inito, facto et passato inter abbatissam et conventum de Loco Dei, et Dionysium Colin de Nuciaco, super quodam molendino dicto le Moulin de la duchesse, situato in suburbiis dicti Nuciaci, se fideliter et diligenter informet, et si dictum tractatum seu contractum utilem esse monasterio cognoverit, confirmet, etc. 53.  Item, abbatibus de Quinciaco et de Longovado et cuilibet eorum committit praesens generale Capitulum, quatinus se informent super duobus tractatibus initis, factis et passatis inter abbatem de Fonteneto et Petrum Panier super venditione et actuamento unius peciae vineae sitae in finagio et territorio cuiusdam grangiae du Pressoir, prout in litteris super hoc confectis continetur, et unius prati sibi in finagio de Cornay vocati au prey Michiel, et si invenerint dictos tractatus confirmandos, illos confirment, etc. 54.  Item, committitur abbatibus de Morimundo, s. th. pr., et de Caroloco et cuilibet eorum, quatinus se diligenter informent super affranchisamento cuiusdam villagii nuncupati Circis per abbatem de Crista facto, et quidquid per suas informationes faciendum repererint, proximo referant generali Capitulo. 55.  Tractatum initum et passatum inter abbatissam et conventum monialium de Maloduno et sororem Perenetam Latellière, ratione duodecim librarum turonensium, eidem Perenetae pro trecentis libris per eam dictae abbatissae et conventui datis assignatarum, praesens generale Capitulum secundum sui formam et tenorem confirmat. 56.  Ex parte abbatis et conventus monasterii de Caroloco huic praesenti generali Capitulo expositum fuit, quod pro monasterii eorum utilitate et pro gravibus debitis relevamento, super hoc praehabita deliberatione, vendiderunt et perpetuo alienaverunt quoddam stagnum dictum le Carnot, ipsis tamen iustitia manumortua annuo censu et potestate redimendi totiens quotiens reservatis, his per generale Capitulum diligenter examinatis committit abbatibus de Claromonte et de Valledulci, quatinus se super huiusmodi venditione seu perpetua alienatione diligenter informent, et si pro utilitate monasterii factam invenerit tractatus sive contractus inter partes initos, passatos et habitos, confirment ratificent et approbent, in plenaria, etc. REHABILITATIONES 57.  Humilis abbatis de Fonteneto huic praesenti celeberrimo generali Capitulo porrecta supplicatio in favorem fratris Henrici Biguerne, professi eiusdem monasterii de Fonteneto promeretur, ut ipse praenominatus frater peculiari gratia habeatur commendatus. Sane praesenti Capitulo generali eiusdem abbatis supplicatione innotuit quod, humani generis hoste antiquo suadente, et ad hoc iuventutem suam propellente, praedictus frater Henricus, post emissum stabilitatis votum, iuvenili caeca aetate duce, monasterium ipsum de Fonteneto, licentia non habita, exivit habitu regulari relicto et dimisso, et per saeculum vagus per biennium extiterit ; propter quod iuxta Ordinis statuta inhabilitatis et infamiae notam incurrisse dignoscitur. Sed tamen, divina eum illustrante gratia Dei, ad cor rediens, suae professionis votum repetiit et sibi iniunctam pro modo culpae poenitentiam corde contrito suscepit et peregit, praesens generale Capitulum omnem inhabilitatis, apostasiae et infamiae notam penitus abolendo misericorditer et de gratia speciali cum eodem fratre Henrico dispensat, ut non obstantibus praemissis ad omnes et singulos Ordinis actus, voces, gradus, officia, beneficia, honores, dignitates, et administrationes, etiam dignitate abbatiali inclusa, promoveri et assumi possit et valeat, si sua aliunde exigant merita. Omnibus et singulis Ordinis nostri regularibus personis, sub censuris Ordinis et poena talionis prohibendo, ne eidem fratri praemissorum quidquam impropret [improperet], quominus hac praesenti gratia gaudeat et utatur, in plenaria, etc. 58.  Licet in nostri Ordinis statutis et diffinitionibus caveatur ne personae, quae de legitimo matrimonio procreatae non fuerint, ad officia et dignitates Ordinis promoveantur, et frater Augustinus de Rabosco, expresse professus, huiusmodi defectum patitur, de eius religiositate, et morum gravitate, supplicatione proprii abbatis praesens generale Capitulum sufficienter informatum praedictum fratrem Augustinum, defectu natalium non obstante, rehabilitat, et ad omnes Ordinis gradus, voces, officia, etc. dignitate abbatiali nullatenus inclusa. Omnibus, etc. 59.  Item, simili forma sororem Catherinam in monasterio monialium de Felici prato novitiam, in defectu natalium patientem, praesens generale Capitulum rehabilitat. 60.  Item, fratrem Ioannem de Burgis, monasterii de Buxedo expresse professum, in defectu natalium patientem, praesens generale Capitulum rehabilitat, dignitate abbatiali seclusa. 61.  Item, devotas sorores moniales monasterii de Villerio expresse professas, Mariam de Ruralis et Mariam de Fryes, similiter rehabilitat praesens generale Capitulum, dignitate abbatiali seclusa. 62.  Item, ad supplicationem abbatis de Ursicampo rehabilitatur frater Girardus de Coupes, super apostasia per eum contracta a monasterio praefato exeundo, et per quinquennium, habitu regulari reiecto, per saeculum vagando, dignitate abbatiali nullatenus inclusa. 63.  Item, ad supplicationem abbatis Sconaviensis rehabilitatur frater Georgius, professus eiusdem monasterii, qui per septimanam dumtaxat per saeculum vagus sine licentia extitit, dignitate abbatiali nullatenus inclusa. 64.  Ad supplicationem abbatis de Bonavalle Pictaviensi, praesens generale Capitulum dispensat cum fratre Henrico de Coursic, monasterii de Bonavalle professo, qui licet primo de Ordine Mendicantium ad nostrum, contra privilegia et Ordinis nostri statuta, se transtulerit, nihilominus et his non obstantibus ad Ordinis nostri gradum, voces et honores, etiam dignitate abbatiali inclusa, admitti possit et valeat. IUDICES 65.  Abbatibus de Caroliloco, s. th. pr., de Regalimonte et de Charoloco et cuilibet eorum committitur, quatinus omnes et singulas Ordinis personas quas monasterio Cisterciensi per litteras testimoniales, munimenta, cedulas et alia legitima documenta, tam in pecuniis, vino, blado, etc. debitores repererint, coram se vocatis partibus, ad plenam solutionem cogant et compellant, in plenaria, etc. 66.  Item, idem committit generale Capitulum abbatibus de Fonteneto et de Maceriis, et cuilibet eorum. 67.  Committitur abbatibus de Prulliaco, de Regalimonte et cuilibet eorum, ut cogant et compellant abbatem de Sigilleriis ad restituendum omnia bona mobilia, litteras, cartas et munimenta, quae ex monasterio de Barbello dicitur asportasse. 68.  Committuntur iudices abbates de Longovado et de Quinciaco. 69.  Item, pro monasterio de Valcellis committitur iudex abbas de Laude, s. th. pr. 70.  Pro monasterio de Valledulci, committuntur iudices abbates de Charoloco et de Acceyo. 71.  Item, pro monasterio de Ardorello committuntur iudices abbates de Bardonis, de Loco Dei et de Fonte frigido, et quilibet eorum. 72.  Item, pro monasterio de Rivosicco committuntur iudices abbates de Palaceolis, de Buxedo et quilibet eorum. 73.  Nos frater Ioannes, abbas Cistercii… *etc.* et est talis : Committimus abbati de Sancta Cruce in Austria, quatinus, coram se vocatis quibuslibet, omnes et singulas Ordinis personas, quas monasterio de Zwetell per cedulas aut alia legitima documenta repererint debitores, ad solutionem cogant et compellant, in plenaria, *etc.* Datum, *etc.* Remigius abbas Cariloci, m. p. EXCUSATIONES ABBATUM 74.  Praesens generale Capitulum necessitatibus, infirmitatibus et certis abbatum propter victualium generalem caristiam expensis, excusat omnes et singulos Ordinis abbates a via Capituli pro hoc anno, dummodo id in Ordinis contemptum non fecerint. SUFFRAGIA 75.  Quamquam lege divina et mutua charitate qua sibi invicem universi christicolae iunguntur pro omnibus generaliter orare et intercedere teneamur et obligamur, pro illis tamen singularius astringimur qui nobis et Ordini nostro, necnon locis et personis regularibus eiusdem pia affectione affici dignoscuntur. Eapropter exigente piae devotionis affectu, quem ad Ordinem nostrum circumspectum et scientificum virum magistrum Edmundum Julien, iuris divini pariter et humani licentiatum, praesens generale Capitulum veridica relatione novit habere, supplicationi eius super hoc porrectae benigno concurrens assensu, eidem et suae conthorali plenariam concedit omnium bonorum spiritualium participationem, videlicet, *etc. enumeratio consueta*, ita quod cum obitus eorum, utinam in Domino felices, nostro generali Capitulo fuerint nuntiati, ibidem sicut nostrum absolventur, etc. 76.  Ad idem, pro honesto viro Ogerio Lome et coniuge sua. 77.  Ad idem, pro honorabili viro magistro Nicolao Gilles et consorte sua, christianissimi domini regis Parisiis computorum auditori. 78.  Ad idem, pro confratribus confratriae Conceptionis B. M. Virginis in ecclesia de Contatini et Dandrenay. 79.  Ad idem, pro nobili viro Hectore de Joue et uxore sua. 80.  Ad idem, pro honorabili viro Ioanne Seuret et conthorali sua. 81.  Ad idem, pro honorabili et circumspecto viro magistro Roberto de la Cormere, in utroque iure licentiato et officiali Sagiensi. 82.  Ad idem, pro venerabili viro magistro Laurentio Gruel presbytero. 83.  Ad idem, pro venerabili viro domino Roberto Brian, eleemosinario domini ducis Alenconii. 